《妙莲阁》
宋代·杨杰

天台有新阁，胜地近塔庙。影浸碧琉璃，沿洄去山峤。

莲生污泥中，白日有明窍。花实相表里，光色互炳曜。

处空不染水，烈火岂其燎。宝藏诸如来，端坐满法要。

青目付上士，不待举花笑。芳香初洞达，宿病已能疗。

净土记珍色，机感愿力召。三时有开发，一本常寂照。

不读智者书，岂知此莲妙。

作者简介：无为人，字次公，自号无为子。仁宗嘉祐四年进士。神宗元丰中官太常，凡礼乐之事皆预讨论。与范镇议乐有异，多攻之。哲宗元祐中为礼部员外郎，出知润州，除两浙提点刑狱。卒年七十。有《无为集》、《乐记》。